AMANAH รูด 19% โบรกหั่นเป้า 3.7 บ. หลังกำไร Q1 ลด 42%
AMANAH รูดหนัก 19% ราคาอยู่ที่ 3.02 บ. หลังกำไรไตรมาส 1/66 ลดลง 42% โบรกหั่นเป้าเหลือ 3.7 บ. จากเดิม 4 บ. ปรับประมาณกำไรปี 66 ลง
AMANAH รูด 19% หลังกำไรไตรมาส 1/66 ลดลง 42% โบรกหั่นเป้าเหลือ 3.7 บ. ปรับประมาณกำไรปี 66 ลง
11 พ.ค. 2566

ผู้สื่อข่าวรายงานว่า วันนี้ (11 พ.ค. 66) ราคาหุ้น บริษัท อะมานะฮ์ ลิสซิ่ง จำกัด (มหาชน) หรือ AMANAH ล่าสุด ณ เวลา 15:10 น. อยู่ที่ 3.02 บาท ลบ 0.68 บาท หรือ 18.38% สูงสุดที่ 3.34 บาท ต่ำสุดที่ระดับ 3.02 บาท ด้วยมูลค่าซื้อขาย 89.72ล้านบาท

โดยบล.ดาโอ (ประเทศไทย) คงแนะ “ถือ” หุ้น AMANAH แต่ปรับราคาเป้าหมายลงเป็น 3.70 บาท จากเดิม 4.00 บาท เป็นผลจากการปรับกำไรสุทธิลง หลังจากบริษัทรายงานกำไรสุทธิไตรมาส 1/66 ที่ 43 ล้านบาท ลดลง 42% เมื่อเทียบจากปีก่อน และลดลง 53% เมื่อเทียบจากไตรมาสก่อน ต่ำกว่าตลาดคาดที่ 71 ล้านบาท
โดยกำไรสุทธิหดตัว เป็นผลมาจาก 1) NPL เพิ่มขึ้นเป็น 4.2% จากพฤติกรรมลูกหนี้เปลี่ยนแปลง หลังค่าปรับ/ค่าติดตามหนี้ลดลง, 2) credit cost เพิ่มขึ้นเป็น 5.8% ตาม NPL ที่สูงขึ้น และการตัดจำหน่ายหนี้เสียเพิ่ม และ 3) cost to income สูงขึ้นที่ 46% จากการรับรู้ขาดทุนรถยึดที่เพิ่ม คาดว่าบริษัทจะยังคงรับรู้ขาดทุนรถยึดที่สูงต่อเนื่องในปี 66 โดยเป็นผลของการปรับเปลี่ยนนโยบายให้เร่งยึดรถ แทนการติดตามหนี้ และทำให้มูลค่ารถยึดเพิ่มขึ้นสูงถึง 145 ล้านบาท (เพิ่มขึ้น 375% เมื่อเทียบจากปีก่อน และเพิ่มขึ้น 13% เมื่อเทียบจากไตรมาสก่อน)
ดังนั้น จึงปรับกำไรสุทธิปี 66 ลง 33% เป็น 210 ล้านบาท ลดลง 32% เมื่อเทียบจากปีก่อน จากการปรับเพิ่ม NPL, credit cost และ cost to income เพิ่มขึ้น ขณะที่เรายังคงยอดขยายตัวสินเชื่อที่ 17% เมื่อเทียบจากปีก่อน ราคาหุ้นใกล้เคียง SET ในช่วง 1-6 เดือนที่ผ่านมา ทั้งนี้คงแนะพียง “ถือ” จากสินเชื่อที่จะกลับมาดีขึ้น รวมทั้งในระยะสั้นประเมินว่าบริษัทจะยังไม่มี catalyst ใหม่ที่จะมาช่วยหนุนผลการดำเนินงานให้กลับมาดีขึ้น ซึ่งเหมาะสมกับราคาหุ้นปัจจุบันที่เทรดที่ PBV ปี 66 ที่ 2.1 เท่า เทียบเท่าค่าเฉลี่ยย้อนหลัง